ไฟแนนซ์ทูเดย์
โดย...ช.ชดา
8 ก.พ. 2559

โดย...ช.ชดา
ธนาคารแห่งประเทศไทย (ธปท.) ลับดาบเตรียมจะออกประกาศควบคุมการดำเนินงานของแบงก์รัฐ ตามหน้าที่ที่กระทรวงการคลังมอบหมายให้กำกับดูแลแบงก์รัฐสองเรื่องที่ ธปท.จะจัดการกับแบงก์รัฐ คือ การให้เปิดเผยข้อมูลต่อสาธารณชน และการออกเกณฑ์สรรหาคณะกรรมการ ซึ่งทั้งสองเรื่องนี้ ธปท.ใช้กับธนาคารพาณิชย์อยู่แล้ว
การเปิดเผยข้อมูลของธนาคารพาณิชย์ เป็นไปตามหลักเกณฑ์ของตลาดหลักทรัพย์แห่งประเทศไทย ซึ่งจะรายงานข้อมูลทุกไตรมาสอยู่แล้ว นักลงทุนเห็นไส้เห็นพุงกันมานานแล้ว แต่แบงก์รัฐเปิดเสียทีก็ดีเหมือนกัน จะได้รู้ว่ามีการบริหารงานอย่างไร มีประสิทธิภาพหรือไร้ประสิทธิภาพ
ส่วนเรื่องกรรมการแบงก์นั้น ก่อนจะส่งใครมาเป็นกรรมการ ธนาคารจะส่งรายชื่อให้ ธปท.ดูก่อน หากอนุมัติมาแล้วจึงเสนอบอร์ดและเสนอผู้ถือหุ้นอนุมัติต่อไป หากแบงก์รัฐหันมาใช้มาตรฐานเดียวกัน เป็นเรื่องดี แต่คิดแล้วสนุกพิลึก
ขณะนี้ บัณฑูร ล่ำซำ ประธานกรรมการ ธนาคารกสิกรไทย เป็นนายแบงก์คนแรกและคนเดียวที่ ธปท.อนุมัติให้ควบ 2 ตำแหน่งคือ ประธานกรรมการและประธานเจ้าหน้าที่บริหาร และเป็นต้นตำรับตั้งกรรมการผู้จัดการธนาคาร 3 คน
บัณฑูร บอกว่า “ถ้าไม่ใช่ผมคงจะขอลำบาก และถ้าไม่มีผมทุกอย่างคงกลับมาสู่ภาวะปกติ”
การอนุมัติโครงสร้างแบงก์กสิกรไทย ที่ใช้กรรมการผู้จัดการมากที่สุดนั้น ก็เพราะมีเหตุผลที่จะอธิบายให้ ธปท.เข้าใจได้ว่า งานเป็นอย่างไร และทำไมจึงต้องขออนุมัติโครงสร้างผู้บริหารแปลกๆ เช่นนี้
จนป่านนี้การสรรหากรรมการผู้จัดการคนใหม่ของธนาคารอาคารสงเคราะห์ (ธอส.) ก็ยังไม่แล้วเสร็จ ทั้งที่แบงก์รัฐแห่งนี้ร้างเอ็มดีใกล้จะ 3 เดือนแล้ว เพราะมีแต่คนมีแผลมาสมัคร รมว.คลัง จะเลือกใครก็เหนื่อยใจจริงๆ